**OPĆINA KOPRIVNIČKI IVANEC**

**Javni natječaj**

**za (su)financiranje programa/projekata javnih potreba u sportu i tehničko kulturi na području Općine Koprivnički Ivanec**

**za 2023. godinu**

**U P U T E Z A P R I J A V I T E L J E**

Datum raspisivanja javnog natječaja

**22. veljače 2023.**

Rok za dostavu prijava

**24. ožujka 2023. do 14:00 sati**

**I. OPIS STANJA**

Općina Koprivnički Ivanec posjeduje bogatu sportsku tradiciju, osobito kada su u pitanju programi treninga i natjecanja sportaša, sportske manifestacije, sport učenika i poticanje sportske rekreacije građana.

Sport u Općini Koprivnički Ivanec organiziran je kao:

1. Sport predškolske djece i učenika,

2. Sportske udruge Općine Koprivnički Ivanec,

3. Sportsku rekreaciju.

Također Općina Koprivnički Ivanec jedna je od malobrojnih općina u kojoj djeluju klub tehničke kulture i športski ribolovni klub.

 Sport predškolske djece i učenika provodi se u okviru redovnog programa rada Dječjeg vrtića „Vrapčić“ Đelekovec, podružnica „Ivančica“ Koprivnički Ivanec i kroz redovne nastavne i izvannastavne aktivnosti u Osnovnoj školi „Koprivnički Ivanec“, te on kao takav, nije predmet ovog javnog natječaja.

Na području Općine Koprivnički Ivanec djeluje 9 sportskih udruga koje se bave nogometom, klub tehničke kulture i športski ribolovni klub. Osnovni cilj sportskih udruga je promicanje i organizacija sporta u Općini Koprivnički Ivanec.

Sportska rekreacija je primjerena svim kategorijama ljudi, a prema dobi populacije kojoj je namijenjena, smjernice djelovanja možemo podijeliti u tri skupine:

 1. djeca: svestrani razvoj psihofizičkih sposobnosti,

 2. odrasli: održavanje i unapređenje općih i radnih sposobnosti,

 3. starije osobe: održavanje i unapređenje općih i specifičnih sposobnosti.

 Sportska rekreacija održava se pojedinačno ili grupno, organizirano u okviru djelovanja pojedinih udruga kao jedna od aktivnosti, a kojima to nije ni osnovna djelatnost niti jedna od registriranih djelatnosti.

 Djelatnost kluba tehničke kulture je razvitak automodelarstva, zrakoplovnog modelarstva, raketnog modelarstva, brodomodelarstva, maketarstva i promidžba tehničke kulture, sa ciljem uključivanja što većeg broja građana, a posebice djece i mladeži.

 Cilj športskog ribolovnog kluba je poticanje, pomaganje u razvijanju športskog ribolova na slatkim vodama, organiziranje sportsko rekreacijskih natjecanja i sportsko rekreativnih edukativnih projekata i programa.

**II. CILJEVI JAVNOGNATJEČAJA I PRIORITETI ZA DODJELU SREDSTAVA**

Javni natječajni postupak provodi se u skladu sa Zakonom o sportu („Narodne novine“ broj 71/06, 124/10, 124/11, 86/12, 94/13, 85/15, 19/16, 98/19, 47/20. i 77/20), Zakona o tehničkoj kulturi („Narodne novine“ broj 76/93, 11/94. i 38/09) Zakonom o udrugama („Narodne novine“ broj 74/14, 70/17, 98/19. i 151/22), *Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15) i Pravilnikom o financiranju programa i projekata udruga koje su od interesa za Općinu Koprivnički Ivanec* („Službeni glasnik Koprivničko-križevačke županije“ broj 6/16).

Sredstva za (su)financiranje provedbe programa/projekata javnih potreba u sportu osiguravaju se u Općinskom proračunu Razdjel 003, Glava 00304, Program 1012, Aktivnost 101201.

**Opći cilj** ovog javnog natječaja je razvoj sporta, tehničke kulture i ribolovstva u Općini Koprivnički Ivanec i povećanje kvalitete života djece, mladeži te svih mještana kroz provođenje sportskih programa treninga i natjecanja u sportskim klubovima Općine, kao i tehničkog opismenjavanja, tehničkog i tjelesnog odgoja i obrazovanja te natjecanja putem kluba tehničke kulture.

**Specifični cilj** ovog javnog natječaja je razviti i provesti učinkovite i održive aktivnosti koje će pridonijeti razvoju sporta i tehničke kulture u cjelini, te sportskih i tehničkih vještina, posebice djece i mlađih dobnih skupina, te razvijanju amaterskog sporta, odnosno rekreacije kao zdravog stila života za sve dobne skupine, kao i promicanje i unapređivanje dostignuća u modelarstvu i maketarstvu.

**Prioriteti za dodjelu sredstava** su razne projektne aktivnosti kojima se unaprjeđuje kvaliteta života djece, mladeži i svih stanovnika Općine kroz provođenje sportskih i rekreacijskih aktivnosti, a koje su usmjerene na slijedeća prioritetna područja:

* trening i natjecanja sportaša,
* sportske priredbe i manifestacije,
* sport za djecu i mlade,
* sport osoba s invaliditetom,
* sportsko-rekreacijske aktivnosti,
* poticanje i promocija tehničke kulture,
* razvoj modelarstva i maketarstva,
* manifestacije i natjecanja klubova tehničke kulture.

III. **PLANIRANI IZNOSI I UKUPNA VRIJEDNOST JAVNOG NATJEČAJA**

Za sufinanciranje programa/projekata u okviru ovog javnog natječaja za programe/projekte sportskih udruga, udruge tehničke kulture i športskog ribolovnog kluba u proračunu Općine Koprivnički Ivanec planirana su financijska sredstva u ukupnom iznosu od **50.965,56 EUR**.

Ukupna planirana vrijednost javnog natječaja može se mijenjati ovisno o visini stvarno raspoloživih odnosno uplaćenih sredstava.

**Najmanji iznos** financijskih sredstava koji se može ugovoriti po pojedinom programu/projektu iznosi **265,45 EUR**.

**Najveći iznos** financijskih sredstava koji se može ugovoriti po pojedinom programu/projektu iznosi **13.272,28 EUR**.

Svaka udruga može prijaviti i ugovoriti najviše 3 programa/projekata u okviru ovog javnog natječaja, koji će se provoditi tijekom 2023. godine, te za svaki mora podnijeti zasebnu prijavu.

U sklopu planirane vrijednosti, Općina Koprivnički Ivanec namjerava dodijeliti bespovratna sredstva za provedbu programa/projekata 9 udruga.

 **IV. FORMALNI UVJETI JAVNOGNATJEČAJA**

**PRIJAVITELJI: TKO MOŽE PODNIJETI PRIJAVU?**

***Prihvatljivi prijavitelji***

Pravo podnošenja prijave programa imaju sportske udruge čiji su ciljevi i djelatnosti usmjereni ka zadovoljenju javnih potreba stanovnika Općine Koprivnički Ivanec u području sporta sa područja Općine Koprivnički Ivanec, a kojima temeljna svrha nije stjecanje dobiti i čije aktivnosti se ne ocijene kao gospodarska djelatnost u sportu.

Prijavitelji moraju zadovoljiti sljedeće uvjete:

* su upisani u Registar udruga, odnosno drugi odgovarajući registar i u Registar neprofitnih organizacija;
* su registrirani kao udruge, zaklade, ustanove ili druge pravne osobe čija temeljna svrha nije stjecanje dobiti (organizacije civilnoga društva)
* su se svojim statutom opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom;
* program/projekt/jednokratna aktivnost, koji prijave na javni natječaj Općine, bude ocijenjen kao značajan (kvalitetan, inovativan i koristan) za razvoj civilnoga društva i zadovoljenje javnih potreba Općine definiranih razvojnim i strateškim dokumentima, odnosno uvjetima svakog pojedinog natječaja;
* su uredno ispunili obveze iz svih prethodno sklopljenih ugovora o financiranju iz proračuna Općine i drugih javnih izvora;
* nemaju dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu Općine;
* se protiv korisnika, odnosno osobe ovlaštene za zastupanje i voditelja programa/projekta ne vodi kazneni postupak i nije pravomoćno osuđen za prekršaje ili kaznena djela definirana Uredbom;
* općim aktom imaju uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima;
* imaju utvrđen način javnog objavljivanja programskog i financijskog izvješća o radu za proteklu godinu (mrežne stranice udruge ili drugi prikladan način);
* imaju zadovoljavajuće organizacijske kapacitete i ljudske resurse za provedbu programa/projekta, programa javnih potreba, javnih ovlasti, odnosno pružanje socijalnih usluga;
* uredno predaju sva izvješća Općini i drugim institucijama.

Da bi prijava udruge mogla biti financirana u okviru Programa javnih potreba u sportu i tehničkoj kulturi predlagatelj mora podnijeti prijavu na posebnim obrascima koji se mogu preuzeti na mrežnim stranicama Općine Koprivnički Ivanec([www.koprivnicki-ivanec.hr](http://www.koprivnicki-ivanec.hr)), i to:

1. Opisni obrazac prijave programa ili projekta–**Obrazac 1**,
2. Obrazac Proračuna programa ili projekta –**Obrazac 2**,
3. Izjavu o nepostojanju dvostrukog financiranja – **Obrazac 3**,
4. Izjavu o urednom ispunjenju obveza iz svih prethodno sklopljenih ugovora o financiranju iz proračuna Općine i drugih javnih izvora – **Obrazac 4**.

Uz gore navedene obrasce, prijavitelji su obvezni dostavi i sljedeću dokumentaciju:

1. Presliku Rješenja iz Registra udruga Republike Hrvatske,
2. Ukoliko udruga nije ishodila novo Rješenje Upravnog odjela za opću upravu i imovinska prava Koprivničko-križevačke županije, a uredno je predala zahtjev za upis promjena u Registru, potrebno je dostaviti dokaz o podnošenju zahtjeva,
3. *Uvjerenje o nekažnjavanju odgovorne osobe udruge u izvorniku ili preslici, s tim da uvjerenje ne smije biti starije od šest mjeseci od dana objave natječaja, (iznimno prema Uputi)*
4. *Potvrdu nadležne porezne uprave o nepostojanju duga prema državnom proračunu u izvorniku ili preslici, ne stariju od 30 dana od dana objave natječaja (ako je udruga obveznik plaćanja poreza i doprinosa), (iznimno prema Uputi)*
5. Popis članova udruge (sukladan Zakonu o udrugama).

***Napomena:*** *Iznimka za dokumente 3. i 4. odnosi se na programe/projekte čiji iznos sufinanciranja ne prelazi 1.327,23 EUR/10.000,00 kuna – u provjeri formalnih uvjeta neće se zahtijevati potvrda porezne uprave o urednom ispunjavanju obveza plaćanja doprinosa, poreza i drugih davanja, niti uvjerenje/potvrda nadležnog suda da se ne vodi postupak protiv osobe ovlaštene za zastupanje prijavitelja koja je potpisala prijavu i koja je ovlaštena potpisati ugovor o financiranju.*

***Neprihvatljivi prijavitelji***

Pravo prijave na javni natječaj **nemaju:**

* ogranci, podružnice i slični ustrojbeni oblici udruga koji nisu registrirani sukladno Zakonu o sportu kao pravne osobe,
* udruge koje nisu upisane u Registar neprofitnih organizacija,
* strukovne udruge čiji rad/djelatnost nije direktno ili indirektno vezana za sport,
* udruge koje su nenamjenski trošile prethodno dodijeljena sredstva iz Programa javnih potreba u sportu Općine Koprivnički Ivanec,
* udruge koje su u stečaju,
* udruge koje imaju dugovanja prema državnom proračunu i Proračunu Općine Koprivnički Ivanec,
* udruge čiji je jedan od osnivača politička stranka.

U okviru javnog natječaja moći će se financirati aktivnosti sportskih udruga koje spadaju u njihov redovan program rada u kalendarskoj godini kao i nefinancijska podrška udruzi.

U čemu se sastoji nefinancijska podrška, prijavitelji upisuju u za to predviđene dijelove obrasca (korištenje prostorija bez naknade).

**TROŠKOVI KOJI ĆE SE FINANCIRATI**

***Prihvatljivi izravni troškovi***

Pod **izravnim troškovima** podrazumijevaju se troškovi koji su neposredno povezani uz provedbu pojedinih aktivnosti prijavljenog programa/projekta.

Sredstvima javnog natječaja smiju se financirati samo stvarni i prihvatljivi troškovi nastali provođenjem programa/projekta. Prilikom procjene programa/projekta ocjenjivat će se potreba naznačenih troškova u odnosu na predviđene aktivnosti, kao i realnost visine navedenih troškova.

Prihvatljivim troškovima podrazumijevaju se troškovi koji su neposredno povezani uz provedbu pojedinih aktivnosti predloženog programa ili projekta kao što su:

* **troškovi najma** dvorane, sportskih terena, sportskih objekata za održavanje treninga i natjecanja sportaša,
* **troškovi stručnog rada** trenera i sportskih djelatnika za provođenje programa,
* **troškovi naknade igračima – hranarine,**
* **troškovi natjecanja** (kotizacija, članarina, troškovi sudaca, troškovi delegata, troškovi službenih osoba na natjecanjima, troškovi prijevoza),
* **troškovi nabavke opreme** nužne za provedbu projekta/programa koja mora biti specificirana po vrsti i iznosu,
* **grafičke usluge** (grafička priprema, usluge tiskanja letaka, brošura,majica i slično pri čemu treba navesti vrstu i namjenu usluge, količinu, jedinične cijene),
* **usluge promidžbe** (održavanje internetskih stranica, obavijesti u tiskovinama, promidžbeni materijal),
* **izdaci za troškove plaća i naknada** voditeljima programa ili projekta, izvoditeljima iz udruge i/ili vanjskim suradnicima koji sudjeluju u provedbi programa,
* **troškovi putovanja** (troškovi prijevoza- priznaju se ako je putovanje potrebno za provedbu aktivnosti, a koristi se ekonomski najisplativija opcija),
* **putni troškovi** (putni nalozi) koji mogu biti isključivo u svrhu obavljanja osnovnih aktivnosti kluba,
* **knjigovodstvene (računovodstvene) usluge,**
* **ostali troškovi** koji su izravno vezani za provedbu aktivnosti programa ili projekta.

Iz sredstava koja se traže za provedbu programa ne smije se isplaćivati regres ili druge slične naknade zaposlenicima i članovima prijavitelja.

***Prihvatljivi neizravni troškovi***

Korisniku sredstava može se odobriti do najviše 30% ukupno odobrenog iznosa financiranja iz proračuna Općine Koprivnički Ivanec za pokrivanje dijela neizravnih troškova kao što su:

* komunalne usluge (energija, voda, smeće i slično),
* uredski materijal,
* sitan inventar,
* telefon, pošta i internet,
* reprezentacija (sendviči i slično, voda i drugo bezalkoholno piće koje je neophodno za provedbu aktivnosti).

***Neprihvatljivi troškovi***

Iz sredstava se ne smiju isplaćivati dugovi prijavitelja i troškovi kamata, kao ni aktivnosti koje spadaju u redovitu djelatnost prijavitelja (primjerice troškovi održavanja skupštine, upravnoga odbora i slično).

Također, neprihvatljivi troškovi su:

* kazne koje se ne odnose na kazne iz sportskih susreta u području natjecateljskog sporta, financijske globe i troškovi sudskih sporova,
* doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu,
* plaćanje neoporezivih bonusa zaposlenima,
* bankovne pristojbe za otvaranje, naknade za financijske transfere i druge pristojbe u potpunosti financijske prirode,
* troškovi koji su već bili financirani iz javnih izvora odnosno troškovi koji se u razdoblju provedbe projekta/programa financiraju iz drugih izvora,
* kupnja rabljene opreme, strojeva i namještaja,
* kupovina zemljišta ili građevina,
* doprinosi u naravi: nefinancijski doprinosi (robe ili usluge) od trećih strana koji ne obuhvaćaju izdatke za Korisnika,
* donacije u dobrotvorne svrhe,
* zajmovi drugim organizacijama ili pojedincima,
* ulaganja u kapital ili kreditna ulaganja, jamstveni fondovi,
* reprezentacija (catering, hrana i piće) koja nije direktno povezana s natjecanjem,
* putni nalozi igračima koji nisu povezani s osnovnom djelatnošću kluba (sastanci, seminari i slično),
* drugi troškovi koji nisu u neposrednoj povezanosti sa sadržajem i ciljevima projekta.

**V. PRIJAVA NA JAVNI NATJEČAJ**

Za prijavu na javni natječaj prijavitelji moraju popuniti propisane natječajne obrasce i dostaviti svu potrebnu dokumentaciju navedenu u Uputama.

Obrasci se popunjavaju putem računala, te se šalju u papirnatom obliku. Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje te ovjerene službenim pečatom prijavitelja.

Navedenu natječajnu dokumentaciju moguće je dostaviti na slijedeće načine:

1. u zatvorenoj omotnici, preporučenom poštom na adresu:

**OPĆINA KOPRIVNIČKI IVANEC**

**Matije Gupca 12**

 **48000 Koprivnica**

s naznakom

**„Prijava na javni natječaj za (su)financiranje programa/projekata**

**javnih potreba u sportu i tehničkoj kulturi na području Općine Koprivnički Ivanec**

**za 2023. godinu**

**- NE OTVARATI - “**

**Na vanjskome dijelu omotnice potrebno je istaknuti puni naziv i adresu prijavitelja.**

1. osobno u pisarnicu Općine Koprivnički Ivanec (radnim danom od 7:00 do 15:00 sati).
2. elektroničkim putem slanjem elektroničke pošte (e-maila) na adresu:

opcina@koprivnicki-ivanec.hr

pri čemu su Podnositelji koji elektroničkim putem dostavljaju prijave dužni na zahtjev Općine dostaviti na uvid svu potrebnu izvornu dokumentaciju i obvezne priloge u izvorniku, a sve u skladu s primjenjivim nacionalnim zakonodavstvom i pravnim propisima Europske unije.

**Napomena:** Omogućeno je elektroničko podnošenje (putem e-maila) na pregled svih izvještaja (programskih i financijskih) u odnosu na svaki potpisani ugovor, kao i elektroničko podnošenje sve propisane popratne dokumentacije i obveznih priloga.

Prijave koje nisu dostavljene na propisani način i ne sadrže svu dokumentaciju koja je propisana javnim natječajem, neće biti uzete u daljnje razmatranje.

**VI. DATUM OBJAVE JAVNOG NATJEČAJA I ROK ZA PODNOŠENJE PRIJAVE**

Javni natječaj otvoren je danom objave na internetskim stranicama Općine Koprivnički Ivanec od 22. veljače 2023. godine www.koprivnicki-ivanec.hr .

Rok za prijavu na javni natječaj je **24. ožujka 2023. godine do 14:00 sati**. Sve prijave poslane nakon navedenog roka neće biti uzete u razmatranje.

U slučaju da je prijava dostavljena osobno u pisarnicu, prijavitelju će biti izdana potvrda o točnom vremenu prijma pošiljke. Ako je prijava dostavljena poštom, vrijedit će datum koji je pečatom naznačen na omotnici.

Obrasci za prijavu zajedno s detaljnim uputama za prijavljivanje nalaze se na internetskim stranicama Općine Koprivnički Ivanec, [www.koprivnicki-ivanec.hr](http://www.koprivnicki-ivanec.hr).

Sva pitanja vezana uz javni natječaj mogu se postaviti telefonom na broj 638-100 ili elektroničkim putem, slanjem upita na sljedeću adresu elektroničke pošte: opcina@koprivnicki-ivanec.hr

**VII. PROCJENA PRIJAVA I DONOŠENJE ODLUKE O DODJELI SREDSTAVA**

Procjenu prijavljenih programa provodi Povjerenstvo za ocjenjivanje.

VIII. **PROVJERA ISPUNJAVANJA FORMALNIH UVJETA JAVNOG NATJEČAJA**

Općinski načelnik Općine Koprivnički Ivanec imenuje Povjerenstvo za otvaranje prijava koje utvrđuje:

* je li prijava dostavljena u zadanome roku,
* je li zatraženi iznos sredstava unutar financijskih pragova postavljenih u javnom natječaju,
* je lokacija provedbe programa/projekta na području Općine,
* je li prijavitelj prihvatljiv sukladno uputama za prijavitelje javnog natječaja,
* jesu li dostavljeni, potpisani i ovjereni svi obvezni obrasci i
* jesu li ispunjeni drugi formalni uvjeti javnog natječaja.

Sve se prijave urudžbiraju po redu zaprimanja, a osoba zadužena za praćenje prijava na javni natječaj vodi posebnu evidenciju.

Članice/članove Povjerenstva imenuje općinski načelnik Općine Koprivnički Ivanec.

Članice/članovi Povjerenstva prije početka rada u Povjerenstvu ne smiju biti u sukobu interesa, o čemu moraju potpisati posebnu izjavu. Svaka/svaki članica/član Povjerenstva potpisom dokazuje točnost utvrđenoga te da je dokumentacija pregledana.

Prijave programa koje ne udovoljavaju uvjetima javnog natječaja (zakašnjele prijave, prijave koje ne sadrže svu javnim natječajem propisanu, potpisanu i ovjerenu dokumentaciju ili prijava podnesena na neki drugi način odnosno suprotno uvjetima iz javnog natječaja), neće se razmatrati, o čemu će prijavitelji biti obaviješteni pisanom obavijesti u roku od osam (8) dana s naznakom razloga zbog kojih prijava ne zadovoljava propisane uvjete javnog natječaja.

Nakon provjere svih pristiglih i zaprimljenih prijava u odnosu na formalne uvjete javnog natječaja,Povjerenstvo izrađuje popis svih prijavitelja koji su zadovoljili formalne uvjete, čije se prijave stoga upućuju na procjenu kvalitete, kao i popis svih prijavitelja koji nisu zadovoljili formalne uvjete javnog natječaja.

Prijavitelji koji nisu zadovoljili propisane uvjete javnog natječaja mogu uložiti prigovor općinskom načelniku u roku od osam (8) dana od primitka obavijesti. O prigovoru odlučuje općinski načelnik u roku od 8 dana od dana zaprimanja prigovora.

**IX. OCJENJIVANJE PRIJAVA KOJE SU ISPUNILE FORMALNE UVJETE NATJEČAJA**

Povjerenstvo za ocjenjivanje pristiglih projekata i programa daje ocjenu kvalitete programa/projekta i prijedlog za financijsku potporu (OBRAZAC za procjenu kvalitete/vrijednosti projekta).

Razmatraju se samo oni programi/projekti koji su udovoljili propisanim uvjetima javnog natječaja.

Svaka pristigla i zaprimljena prijava ocjenjuje se temeljem kriterija navedenih u Obrascu za ocjenu programa.

Svi prijavitelji čije su prijave ušle u postupak ocjene, biti će obaviješteni o donesenoj odluci o dodjeli financijskih sredstava programima/projektima u sklopu javnog natječaja.

Podnositelj prijave programa/projekta koji nije prihvaćen ima pravo prigovora na postupak odabira projekata i programa, kojeg podnosi pisanim putem općinskom načelniku u roku od osam (8) dana od dana zaprimanja pisanog obrazloženja iz stavka 1. ovog članka.

Prije konačnog potpisivanja ugovora s korisnikom sredstava, a temeljem procjene Povjerenstva, davatelj može tražiti reviziju obrasca proračuna kako bi procijenjeni troškovi odgovarali realnim troškovima u odnosu na predložene aktivnosti.

Podnositelji prijava kojima nije odobreno financiranje projekata i programa zbog niskog broja bodova imaju pravo uvida u konačni broj bodova, uz pravo Općine na zaštitu tajnosti podataka o osobama koji su stručno vrednovali projekt i program.

**X. SKLAPANJE UGOVORA O (SU)FINANCIRANJU**

Sa prijaviteljima kojima su odobrena financijska sredstva Općina će potpisati ugovor o (su)financiranju u roku od 30 dana od dana donošenja odluke o (su)financiranju.

**XI. ZABRANA DVOSTRUKOG FINANCIRANJA**

Za (su)financiranje programa/projekata koje se već financiraju iz nekog javnog izvora i po posebnim propisima - kada je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora.

Posebno se zabrana dvostrukog financiranja odnosi na programe/projekte koje će se (su)financirati na temelju programa javnih potreba putem drugih javnih izvora, a dokazuje se sa dopunjavanjem izjave.

Podnositelj zahtjeva popunjavanjem Obrasca 3 daje pismenu izjavu pod materijalnom i kaznenom odgovornošću o nepostojanju dvostrukog financiranja.

**XII. POPIS NATJEČAJNE DOKUMENTACIJE**

1. Javni natječaj
2. Upute za prijavitelje
3. Opisni obrazac prijave programa ili projekta (Obrazac 1)
4. Obrazac proračuna programa ili projekta (Obrazac 2)
5. Izjava o nepostojanju dvostrukog financiranja (Obrazac 3)
6. Izjava o ispunjenju obveza iz svih prethodno sklopljenih ugovora o financiranju (Obrazac 4)
7. Popis priloga koje je potrebno priložiti uz prijavu (Obrazac 5)
8. Obrazac za ocjenu vrijednosti/kvalitete programa ili projekta (Obrazac 6)
9. Obrazac ugovora (Obrazac 7)
10. Obrazac opisnog izvještaja programa ili projekta (Obrazac 8)
11. Obrazac financijskog izvještaja programa ili projekta (Obrazac 9)